YHTEINEN KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2011 /* JOIN/2012/010 final */





YHTEINEN KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2011 Johdanto Siitä lähtien kun Macao 12 vuotta sitten palautettiin Kiinalle, Euroopan unioni ja sen jäsenvaltiot ovat seuranneet tiiviisti Macaon erityishallintoalueen taloudellista ja poliittista kehitystä. Euroopan parlamentille vuonna 1999 annetun sitoumuksen täyttämiseksi sille annetaan vuosittain kertomus Macaon kehityksestä. Tämä kymmenes vuosikertomus koskee kehitystä vuonna 2011. Euroopan unionin suhteet Macaoon perustuvat yhteisiin arvoihin, eurooppalaiseen perintöön ja yhteisiin etuihin talouden, ympäristön, koulutuksen ja kulttuurin aloilla. Kahdenväliset suhteet kehittyivät vuoden 2011 aikana edelleen vuonna 1992 allekirjoitetun kauppa- ja yhteistyösopimuksen puitteissa. EU panee merkille, että vuoden 2011 aikana ”yksi maa, kaksi järjestelmää” -periaatetta on toteutettu tyydyttävästi ja Macaon erityishallintoalueen perustuslain mukaisesti. Macaolaisten perusoikeuksia ja -vapauksia on noudatettu. EU toivoo Macaon jatkavan edistystä kohti laajempaa demokratiaa perustuslakinsa puitteissa ja macaolaisten toiveiden mukaisesti. Poliittinen kehitys Vuosi 2011 oli Fernando Chuin toinen vuosi Macaon hallintojohtajana. Chui toisti 15. marraskuuta pitämässään vuotuisessa linjapuheessa, että hänen hallituksensa tärkein tavoite on kansalaisten toimeentulon parantaminen. Lisäksi hän korosti toimia Macaon talouden monipuolistamiseksi. Hän julkisti ensimmäistä kertaa poliittiset uudistussuunnitelmat, jotka aiotaan toteuttaa hallitusti ja hyvässä järjestyksessä. Macaon erityishallintoalueen hallitus pyysi 17. marraskuuta kansankongressin pysyvää komiteaa tulkitsemaan perustuslakia siten, että menettelyjä viidennen lakiasäätävän kokouksen muodostamiseksi vuonna 2013 sekä hallintojohtajan valitsemiseksi vuonna 2014 voitaisiin muuttaa. Kun menettelytavasta oli saatu selvennys vuoden 2011 lopulla, hallinto- ja oikeusministeri Florinda Chan käynnisti julkisen kuulemisen kartoittaakseen yleistä mielipidettä Macaon poliittisen järjestelmän muuttamiseksi. Taiwanissa avattiin vuonna 2011 Macaon talous- ja kulttuuritoimisto. Vastaavasti Taiwan avasi Macaossa Taipein talous- ja kulttuuritoimiston. Toimistoilla pyritään lujittamaan Taiwanin ja Macaon yhteistyötä ja vuorovaikutusta talouden, kaupan, matkailun ja kulttuurin aloilla. Taloudellinen kehitys Macaon talous kasvoi vuonna 2011 merkittävästi. BKT:n reaalikasvu oli ensimmäisten kolmen vuosineljänneksen aikana 21,8 prosenttia[1] matkailu- ja pelialan menestyksen sekä investoinnin elpymisen ansiosta. Jatkuvien turistivirtojen ohessa rahapeleistä saadut tulot saavuttivat vuonna 2011 uuden ennätystason, 269 miljardia patacaa[2], mikä on 42 prosenttia enemmän kuin vuonna 2010. Matkailijoita saapui 12 prosenttia enemmän eli 28 miljoonaa. Mannerkiinalaisten osuus Macaon matkailijoista oli 58 prosenttia, joten Macaon talouden nopea kasvu johtui suurimmaksi osaksi heistä. Macaon kasinomarkkinat ovat edelleen maailman suurimmat, huomattavasti suuremmat kuin sen lähimpien kilpailijoiden. Matkailubuumista hyötyäkseen rakennuttajat ovat suunnitelleet rakentavansa lisää kasinohotelleja. Vuoden 2011 kolmannen neljänneksen aikana rakenteilla ja/tai lupamenettelyvaiheessa oli kaikkiaan 32 uutta hotellihanketta[3]. Valmistuttuaan uusissa hotelleissa on 24 000 huonetta nykyisten 22 356 huoneen lisäksi. Kasinoalan liiallisen kasvun hillitsemiseksi Macaon itsehallintoalueen hallitus on ilmoittanut, että pelipöytien enimmäismäärä rajataan vuoteen 2013 mennessä 5 500:aan ja sen jälkeen sallitaan 3 prosentin vuotuinen kasvu. Palvelualan nopea kasvu on pahentanut työvoimapulaa. Työttömyysaste laski vuoden 2011 viimeisen neljänneksen aikana 2,1 prosenttiin, joka on alin lukema vuosikymmeneen. Macaon kasvava talous tuli entistä riippuvaisemmaksi siirtotyöntekijöistä ja ulkopuolelta tulevista ammattilaisista. Macaon ulkopuolella asuvien työntekijöiden määrä nousi vuoden 2011 loppuun mennessä 94 028:aan (75 000 vuonna 2010), mikä vastaa 28 prosenttia työvoimasta. Liike-elämä vaatiikin työvoiman tuontiin dynaamisempaa ja joustavampaa järjestelmää helpottamaan sekä ammattitaidottoman että ammattitaitoisen työvoiman puutetta. Inflaatio kasvoi nopeasti 2,8 prosentista vuonna 2010 5,8 prosenttiin vuonna 2011. Väestön elannon parantamiseksi ja inflaation torjumiseksi Macaon erityishallintoalueen hallitus jatkoi erilaisten tukien ja suoranaisen käteisen jakamista asukkaille. Näin on tehty vuodesta 2008 alkaen. Keskeinen haaste on talouden monipuolistaminen. Pelialan kasvu oli nopeaa, ja se pysyi työllistävimpänä alana. Se työllisti 21 prosenttia Macaon koko työvoimasta. Peliveron osuus vuoden 2011 verotuloista oli 83,5 prosenttia (72 prosenttia vuonna 2007)[4]. Muut alat, kuten kokous-, kannuste- ja tapahtumamatkailu, luova toimiala ja kulttuuriala, vahvistuivat hiukan. Pyrkimykset Macaon talouden monipuolistamiseen ovat pitkälti hallitusvetoisia. Se on järjestänyt muun muassa useita laaja-alaisia kaupallisia messuja ja foorumeja. Myös hotelli- ja ravintola-ala sekä vähittäiskauppa menestyivät viime vuonna hyvin. Alueellinen yhdentyminen on Macaolle erittäin tärkeää. Macao jatkaa toimia Helmijoen suistoalueen yhdentämiseksi edelleen, ja se on vahvistanut asemaansa siltana Kiinan ja portugalinkielisten maiden välillä talouden ja kaupan alan yhteistyöfoorumin avulla. Kiinan 12. viisivuotissuunnitelmassa oli erillinen luku Macaon asemasta. Kiina lupaa tukea Macaota kansainvälisenä matkailu- ja vapaa-ajankohteena sekä jalustana Kiinan ja portugalinkielisten maiden väliselle liiketoiminnalle ja kaupalle. Kiina tukee myös Macaon talouden maltillista monipuolistamista. Guangdongin maakunta ja Macao allekirjoittivat puitesopimuksen yhteistyöstä heti kun 12. viisivuotissuunnitelma oli julkaistu maaliskuussa 2011. Sopimuksella pyritään lujittamaan Macaon ja Guangdongin maakunnan sosioekonomista yhdentymistä, helpottamaan Macaon talouden monipuolistumista ja parantamaan Macaon ja Kiinan välisen tiiviimpää taloudellista kumppanuutta koskevan järjestelyn (Closer Economic Partnership Arrangement, CEPA) soveltamista. CEPA:n täydennysosa VIII allekirjoitettiin 14. joulukuuta 2011. Hengqin (joka sijaitsee Zhuhaissa, Manner-Kiinan alueella) on Macaon, Zhuhain kunnan ja Guangdongin maakunnan keskeinen, Guangdongin ja Macaon yhteistyötä koskevaan puitesopimukseen kuuluva kehityshanke. Sitä pidetään malliesimerkkinä uudenlaisesta yhteistyöstä maakunnan viranomaisten ja Macaon erityishallintoalueen välillä. Macao on vuokrannut Hengqinin saarelta alueen, josta Macaon yliopisto käyttää neliökilometrin ja loput neljä neliökilometriä käytetään uuden teollisuuden kehittämiseen. Euroopan liike-elämä on ilmaissut suurta kiinnostusta Hengqinin teollisuushanketta kohtaan. Vuokrattu alue kuuluu Macaon oikeudenkäyttövaltaan, ja tarkempia suunnitelmia valmistellaan. Macaon erityishallintoalueen hallitus on sulkenut pois uusien kasinojen rakentamisen tälle erityishallintoalueen maantieteelliselle jatkeelle. Macao on laajentanut huomattavasti verotusjärjestelmien välistä tiedonvaihtoa koskevien sopimusten verkkoaan. Macao teki vuonna 2011 kahdeksan tällaista sopimusta ja yhden kaksinkertaista verotusta koskevan sopimuspöytäkirjan tietojen vaihdosta kauppakumppaneiden kanssa. Macao oli tehnyt jo aiemmin viisi kaksinkertaista verotusta koskevaa sopimusta, joten sillä on nyt enemmän kuin G-20:n vaatimat 12 verosopimusta (kuusi EU:n jäsenvaltioiden kanssa). Macaon pyrkimykset laatia sopimukset kansainvälisten normien mukaisesti saivat OECD:n avoimuutta ja tietojenvaihtoa koskevan kansainvälisen foorumin asianmukaisen tunnustuksen sen ensimmäisen vaiheen vertaisarviointiraportissa. EU:n ja Macaon välisen kaupan kahdenväliset kauppavirrat kääntyivät vuonna 2008, ja EU vie nyt Macaoon enemmän kuin tuo sieltä. Tämä johtuu Macaon tehdasteollisuuden supistumisesta ja tuontitavaroiden vahvasta kysynnästä. Vuoden 2011 yhdeksän ensimmäisen kuukauden aikana EU:n vienti Macaoon kasvoi 68 prosenttia (247 miljoonaan euroon) kun taas EU toi Macaosta 60 miljoonalla eurolla[5]. EU:n osuus kaikesta tuonnista Macaoon oli vuonna 2011 toiseksi suurin (Kiinan jälkeen), 24 prosenttia[6]. Kun tarkastellaan investointeja, Macaoon oli sijoittautunut 54 EU:sta peräisin olevaa yritystä[7]. Niistä yli puolet toimi tukku- tai vähittäiskaupassa, ja loput olivat rahoituslaitoksia, liikenne- tai viestintäalan yrityksiä tai teollisuustuotannon yrityksiä. EU:n kauppakamarit Macaossa ovat yhtä aktiivisempia. EU:n ja Macaon yhteistyö EU:n ja Macaon kahdenväliset suhteet ja yhteistyö kehittyivät vuoden 2011 aikana edelleen jo vakiintuneelta vankalta pohjalta. Sekä EU että Macao pitävät keskeisenä tavoitteena keskinäisen yhteistyönsä lujittamista, myös uusilla molemmille hyödyllisillä aloilla. Tämä vahvistettiin 29. kesäkuuta 2011 Macaossa järjestetyn EU:n ja Macaon sekakomitean vuosikokouksen rakentavissa keskusteluissa. Sekakomitean kokouksessa molemmat osapuolet tarkastelivat suhteiden viimeaikaista kehitystä muun muassa kaupan ja investointien alalla. Ne loivat katsauksen tehtyyn yhteistyöhön, kuten oikeudellisen yhteistyön ohjelmaan ja meneillään olevaan macaolaisten tulkkien koulutusohjelmaan sekä Hongkongissa ja Macaossa toimiville yrityksille suunnatun EU:n tiedotusohjelman (EUBIP) monipuoliseen toimintaan Macaossa. Osapuolet saattoivat toisensa ajan tasalle veroalan yhteistyön tilanteesta ja kannoistaan mahdolliseen yhteistyön lisäämiseen talletusten verotuksen alalla. Lisäksi käytiin hedelmällistä keskustelua muista molempia kiinnostavista aiheista kuten koulutuksesta, kulttuurivaihdosta, ympäristönsuojelusta sekä tuotiin esiin halukkuus tarkastella näitä aloja mahdollisina tulevina yhteistyöaloina. EU kannusti Macaota allekirjoittamaan WTO:n julkisia hankintoja koskevan sopimuksen. Edistyminen näillä uusilla aloilla kuvastaa EU:n ja Macaon kahdenvälisten suhteiden laajenemista. Sekakomitean kokouksen yhteydessä parafoitiin 29. kesäkuuta tiettyjä lentoliikenteen näkökohtia koskeva Macaon ja EU:n horisontaalinen sopimus. Tämä vahvisti kahdenvälisiä suhteita lentoliikenteen alalla. Euroopan komission osarahoittaman ja Hongkongin eurooppalaisen kauppakamarin (ECC) johtaman EUBIP-tiedotusohjelman toiminta Macaossa on entisestään lisääntynyt ja monipuolistunut. EUBIP on hyvä kanava, jolla voidaan parantaa EU:n ja Hongkongin yritysten yhteisymmärrystä. Vuonna 2011 etusijalla olivat Euroopan valtioiden velkakriisi, CEPA ja kauppasuhteet EU:n ja Kiinan välillä sekä osallistuminen kahteen tärkeimpään vuotuiseen tapahtumaan Macaossa (Macaon kansainväliset messut ja Macaon kansainvälisen ympäristöalan yhteistyöfoorumi). EU:n, sen jäsenvaltioiden sekä eurooppalaisten yritysten osallistuminen yhteisellä EU:n paviljongilla näihin kahteen tapahtumaan lisäsi merkittävästi EU:n näkyvyyttä ja tarjosi hyviä verkostoitumismahdollisuuksia macaolaisille ja mannerkiinalaisille vierailijoille ja näyttelyyn osallistuneille EU:n yrityksille. EU:n jäsenvaltioiden kauppakamarit ovat tukeneet voimakkaasti EUBIP:n toimintaa Macaossa ja osallistuneet siihen. Kuitenkin Macaoon sijoittautuneen teollisuuden suorempi osallistuminen EUBIP:n kautta tuettuihin eri teollisuudenalojen yritysneuvostoihin voisi edistää alakohtaisten ongelmakysymysten ja etujen parempaa ymmärtämistä. EU:n ja EU:n jäsenvaltiot, joilla on diplomaattiedustus alueella, lisäsivät julkisuusdiplomatiaa tiivistääkseen suhteitaan Macaoon, lisätäkseen ihmisten välisiä yhteyksiä ja edistääkseen koulutusalan vaihtoa tiedekuntien ja opiskelijoiden välillä muun muassa Erasmus Mundus ‑ohjelman avulla. EU tuki edelleen Macaon yliopiston Jean Monnet -oppituolia, joka järjesti vuoden aikana useita menestykseksi osoittautuneita Jean Monnet -konferensseja. Kulttuurien välistä vuoropuhelua syvennettiin yhteisellä UNESCON eurooppalaisia maailmanperintökohteita esittelevällä valokuvanäyttelyllä. EU julkaisi vuoden 2011 lopulla ehdotuspyynnön, joka koskee vuosina 2012–2015 Macaossa järjestettävää EU:n akateemista ohjelmaa. Sen päätavoitteena on suhdetoiminnan kehittäminen EU:n näkyvyyden lisäämiseksi ja akateemisen yhteistyön lujittamiseksi EU:n korkea-asteen oppilaitosten kanssa muun muassa kannustamalla tutkijoita ja opiskelijoita EU:hun liittyvien aiheiden tutkimukseen ja opintoihin. Yhteistyö johti vuonna 2011 pätevien tulkkien määrän kasvuun Macaon kaksikielisen (kiina ja portugali) hallinnon tarpeisiin. Tulkkien koulutusohjelmaa toteutetaan Macaossa ja Brysselissä viiden kuukauden jaksoina. EU jatkaa Macaon erityishallintoalueen kanssa solmimiensa suhteiden hoitamista, talous- ja kauppakontaktien lisäämistä, yhä syvempää yhteistyötä liike-elämän ja kansalaisyhteiskunnan kanssa sekä liikkuvuuden ja vuorovaikutuksen lisäämistä. Vuorovaikutus ja vuoropuhelu EU:n ja Macaon välillä jatkuu vuonna 2012. EU odottaa erityisesti kulttuurivaihtoon ja akateemisiin kysymyksiin liittyvän toiminnan kasvua. [1] Ellei toisin mainita, Macaon taloutta koskevat tiedot ovat virallisia Macaon erityishallintoalueen hallituksen tilasto- ja väestönlaskentapalvelun julkaisemia tilastoja. [2] Lähde: Gaming Inspection and Coordination Bureau of the Macao SAR Government. [3] Lähde: Land, Public Works and Transport Bureau of the Macao SAR Government. [4] Lähde: Financial Services Bureau of the Macao SAR Government. [5] Lähde: Eurostat 12.1.2012. [6] Lähde: External merchandise trade statistics, Statistics and Census Service of the Macao SAR Government. [7] Lähde: Direct Investment Statistics 2010, Statistics and Census Service of the Macao SAR Government.